**Előterjesztés**

**Fácánkert Község Önkormányzata Képviselő-testületének**

**2019. augusztus 28. napján tartandó ülésére**

*2. számú napirendi pont*

**Tárgy: Hulladékgazdálkodásról szóló rendelet - tervezet megalkotása.**

**Előterjesztő és előadó: dr. Dobai Sándor jegyző**

**Véleményezi: Állandó Bizottság (SZSZB) Bizottság**

**Tisztelt Képviselő-testület!**

Az Országgyűlés 2012. november 26-i ülésnapján fogadta el a hulladékról szóló 2012. évi CLXXXV. törvényt, mely lényegében új alapokra helyezte a hulladékgazdálkodással kapcsolatos tevékenységet. A hulladékgazdálkodásról szóló jelenleg hatályos többször módosított 17/2007. (XII.07.) rendelet hatályon kívül helyezése és új rendelet megalkotása több alapvető okból indokolt:

* a törvény elfogadása és hatálybalépése óta mindössze egy alkalommal módosította a képviselő-testület a rendeletet, de a módosított felhatalmazó jogszabályokra történő hivatkozások módosítása a bevezető részben nem történt meg
* a törvény elfogadása óta megjelent módosított rendelkezések (2016. 2018 évi) átvezetése nem történt meg.
* 2016-os változás: 2016. január 1-től módosult a hulladékgazdálkodási közszolgáltatás végzésének feltételeiről szóló 385/2014.(XII. 31.) Kormányrendelet (továbbiakban: Kormányrendelet). A Kormányrendelet módosítása folytán változtak a természetes személyek által használható hulladékgyűjtő edények méretei és ennek megfelelően a hozzájuk rendelt egyszeri ürítési díjak is. A közületek által használható hulladékgyűjtő edények méretét a Kormányrendelet változása nem érinti. A hulladékgyűjtő edény méretét a fogyasztó határozza meg és jelenti be a közszolgáltatónak. Az egyszeri ürítési díjat nem az önkormányzat állapítja meg. A választható hulladékgyűjtő edények méretében változás volt, hogy ezután választható 60 l-es és 80 l-es gyűjtőedény, illetve megszűnt a 90 l-es gyűjtőedény választási lehetősége. Pontosításra került a közszolgáltatás szüneteltetése. miszerint a közszolgáltatás szüneteltetési igényét a jövőben évente be kell a fogyasztónak jelenteni a közszolgáltatónak. Végül beemelésre kerültek a házhoz menő szelektív hulladékgyűjtéssel kapcsolatos szabályok.
* A hulladékról szóló törvény 35.§.(1) bekezdés b) pontja 2018. 01.01-tól hatályos rendelkezése szerint a települési önkormányzat képviselő-testülete önkormányzati rendeletben állapítja meg a közszolgáltató tagjai, illetve a közszolgáltatói alvállalkozó által végzett hulladékgazdálkodási tevékenységet, továbbá a tagoknak, illetve a közszolgáltatói alvállalkozónak a közszolgáltatás egészéhez viszonyított arányát, ha a közszolgáltatást a közszolgáltató több tagja, illetve közszolgáltatói alvállalkozó végzi.
* A törvény 2017. 07.23-tól hatályos 35. §. (1) bekezdés g) pontja szerint a települési önkormányzat képviselő-testülete önkormányzati rendeletben állapítja meg a hulladékgazdálkodási közszolgáltatási tevékenységgel összefüggő közszolgáltatási díj beszedésével kapcsolatos adatszolgáltatási kötelezettség, valamint ügyfélszolgálati feladatok ellátáshoz szükséges személyes adatok (természetes személyazonosító adatok, valamint a lakcím) kezelésére vonatkozó továbbirendelkezéseket.
* az Alisca Terra Nonprofit Kft. a Vertkál Nonprofit Zrt- vel kötött Konzorcium alapján a hulladékszállítással kapcsolatban a szolgáltatási területén kezdeményezte az önkormányzati rendeletek hulladékgazdálkodásra vonatkozó rendelkezéseinek módosítását az egységesítés céljából. (A megkeresés az előterjesztés mellékletét képezi).

Mindezek alapján kérem a Tisztelt Képviselő-testületet, hogy az alábbi rendelet-tervezet elfogadásával a hulladékgazdálkodásról szóló önkormányzati rendeletét fogadja el.

Fácánkert, 2019. július 22..

 Orbán Zsolt dr. Dobai Sándor

 polgármester jegyző